**Singurătate**

*Panait Gabriela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amintiri

Un trandafir strivit sub călimară,

Sub lacrima greoaie din priviri,

O serenadă cu glas de primăvară

Împrăştie parfum din amintiri.

Aşa de cald îmi pare răsăritul

Păşind în viața mea ca un străin,

În zori de zi îi voi simți sărutul

Înrourat prin frunze de măslin

Şi simt în umbrele de îngeri din livadă

Cum a trecut atâta timp prin mine,

Cum cerul în văzduh ar vrea să cadă

Să mă acopere cu aripile fine

Şi -n jocul razelor prin pajiştea uscată

Descopăr o poveste rătăcită,

Când ochii tăi ,sub bolta înstelată,

Ardeau precum o lampă învechită

La geamul vieții mele ,uneori

Deschid privirea spre un câmp în floare

Şi mai zâmbesc petalelor de flori

Ce au rămas acum fără culoare.

Atingerile noastre se topesc

Precum zăpada-n podul palmei mele,

Nici nu mai ştiu să -ți spun cât te iubesc,

Doar te mai simt prin gândurile mele!